Zelenski cere negocieri "reale" de aderare la UE și spune că ucrainenii "trebuie motivați" în lupta cu invadatorii
Data publicării:
Președintele Ucrainei, Volodimir Zelenski, a transmis noi semnal liderilor europeni, joi, cerându-le să înceapă "negocieri reale" de aderare a Ucrainei la blocul european. Liderul de la Kiev spune că aderarea este "esențială" pentru "motivarea poporului nostru în lupta contra Rusiei". "Ucrainenii trebuie să vadă că UE se apropie", a spus Zelenski.
Aprobarea planului privind negocierile de aderare "ar putea susţine masiv poporul nostru şi ar trimite semnalul corect către întreaga Europă", le-a spus el liderilor ţărilor UE, în intervenţia sa prin videoconferinţă.
În decembrie anul trecut, statele UE au decis să înceapă negocierile de aderare cu Ucraina, dar discuţiile nu pot începe decât după ce miniştrii afacerilor europene aprobă "cadrul de negociere", propus de Comisia Europeană pe 12 martie şi care stabileşte cum ar trebui să se desfăşoare acest dialog.
Zelenski a salutat eforturile UE de a spori producţia de armament şi a mulţumit blocului european pentru sprijinul acordat Ucrainei. El a cerut, însă, mai multe sisteme de apărare aeriană, artilerie şi o mai mare liberalizare a comerţului pentru Ucraina.
"Cerealele noastre sunt importante pentru partea sudică a UE, mai precis pentru sectorul agricol în Spania şi Italia. Zahărul nostru este necesar pentru piaţa românească", a spus liderul de la Kiev.
În ultimele luni, fermierii europeni au organizat proteste masive la Bruxelles şi în alte mari oraşe europene, ei acuzând un aflux de cereale, ouă şi carne de pasăre dinspre Ucraina, ceea ce duce la o prăbuşire a preţurilor, în special în ţările vecine, şi întreţine o concurenţă "neloială", pentru că produsele ucrainene nu respectă anumite norme ale blocului.
Politica agricolă comună (PAC) reprezintă 386,6 miliarde de euro din bugetul comun de 1.210 miliarde de euro al blocului european, care se întinde pe perioada 2021-2027. Aproximativ 80% din banii din PAC merg către 20% din fermieri, acesta fiind încă un motiv de nemulţumire pentru fermierii din UE.
Comisia Europeană a propus o serie de măsuri de simplificare destinate reducerii poverii administrative pentru fermieri, când vine vorba de fondurile din politica agricolă comună. De asemenea, executivul UE a retras o propunere cheie vizând reducerea utilizării pesticidelor şi a renunţat la obiectivele privind reducerea emisiilor din agricultură.